Strukturreformen

Strukturreformen var en reform af Danmarks administrative struktur, der som hovedpunkter sammenlagde 271 kommuner til 98 og erstattede 13 amter med 5 regioner. Desuden blev 14 statsamter og Københavns Overpræsidium erstattet af 5 statsforvaltninger (fra 2013 een statsforvaltning; nedlagt fra 1. april 2019), Hovedstadens Udviklingsråd (HUR) og Hovedstadens Sygehusfællesskab (H:S) blev nedlagt, og en række andre strukturer (se nedenfor) blev ændret.

Betænkningen blev offentliggjort den 9. januar 2004. Betænkningen med forskellige forslag - bl.a. at staten overtog driften af hospitaler og med total afskaffelse af amter eller regioner - blev fremlagt den 14. januar 2004 i Vingstedcentret i Egtved Kommune med tilstedeværelse af næsten 1.000 politikere, embedsmænd, forvaltningsforskere og over 100 journalister. Der var flertal, efter Dansk Folkeparti gav sin støtte til regeringens reform den 24. juni 2004 i Strukturaftalen. Strukturreformen blev vedtaget af Folketinget den 16. juni 2005 og trådte i kraft den 26. juni 2005 med det første valg til de nye kommuner og regioner 15. november 2005.

Antallet af kommuner var umiddelbart før reformen blevet reduceret fra 275 til 271, da de 5 bornholmske kommuner og Bornholms Amtskommune efter en folkeafstemning tirsdag den 29. maj 2001 blev sammenlagt fra 1. januar 2003. Dette reducerede også antallet af amtskommuner til 13. Ærø Kommune indgik i strukturreformen og blev dannet 1. januar 2006 ved sammenlægning af 2 kommuner, så der var 270 kommuner, heraf de sammenlagte 2 og de ikke sammenlagte 268. 1. januar 2007 blev 238 kommuner sammenlagt til 66 nye kommuner, og 13 amtskommuner samt 3 kommuner (Bornholm, Frederiksberg og København) med amtsopgaver til 5 regioner. Derudover forblev 30 kommuner selvstændige efter 1. januar 2007 og blev således ikke sammenlagt med andre kommuner hverken umiddelbart før eller efter 1 januar 2007. Ertholmene indgik ikke i reformen, men administreres fortsat af Forsvarsministeriet.

Strukturreformen erstattede den struktur med kommuner og amtskommuner, der blev indført med Kommunalreformen i 1970 (se også Kommunalreform om tidligere kommunalreformer i Danmark). En oversigt over både den gamle og den nye struktur kan ses på siden om Danmarks kommuner. De sammenlagte kommuner opbyggedes i 2006 af et sammenlægningsudvalg, der bestod af den kommunalbestyrelse der var valgt ved kommunalvalget i november 2005. I disse kommuner var valgperioden for de gamle kommunalbestyrelser forlænget med et år, så den gamle struktur kunne fungere, mens den nye blev bygget op.

Baggrund 
I april 2004 fremlagde regeringen (Venstre og Det Konservative Folkeparti) sit udspil til en reform af den offentlige sektors struktur: ”Det nye Danmark – en enkel offentlig sektor tæt på borgeren”. Dette udspil havde sit afsæt i Strukturkommissionens betænkning. Strukturkommissionen havde offentliggjort betænkningen den 9. januar 2004. Betænkningen med forskellige anbefalinger/forslag til fremtidigt antal regioner/regionale administrative niveauer - eller ingen, da staten kunne overtage administrationen af hospitaler - og kommuner blev fremlagt ved et møde for 900 politikere, embedsmænd, forvaltningsforskere og interesseorganisationer samt 150 journalister den 14. januar 2004 i Vingstedcentret i daværende Egtved Kommune ved Vejle. Udspillet dannede efterfølgende grundlag for forhandlinger mellem regeringen og Folketingets øvrige partier. Forhandlingerne resulterede 24. juni 2004 i Strukturaftalen, en aftale om en reform mellem regeringen og Dansk Folkeparti. Strukturaftalen var trestrenget og indeholdt dels kriterier for en ny (geografisk) inddeling af kommuner og regioner, dels en ny fordeling af opgaverne mellem kommuner, regioner og staten og endelig en finansierings- og udligningsreform.

På baggrund af strukturaftalen blev der i løbet af efteråret 2004 udarbejdet 50 lovforslag. Lovpakken blev sendt i høring den 1. december 2004. Lovpakken blev fremsat i Folketinget den 24. februar 2005 og blev behandlet i Folketinget henover foråret 2005, hvorefter de endelige afstemninger fandt sted medio juni. Ved de endelige afstemninger fik godt halvdelen af lovforslagene ud over regeringspartierne Venstre og Det Konservative Folkeparti samt Dansk Folkeparti tilslutning fra flere af Folketingets øvrige partier. Strukturreformen blev endeligt godkendt af partierne i Folketinget den 16. juni 2005 og trådte i kraft den 26. juni 2005 efter offentliggørelse i Lovtidende. En ministeriel bekendtgørelse, som blev undertegnet den 29. juni 2005 af indenrigs- og sundhedsminister Lars Løkke Rasmussen, trådte i kraft den 1. juli 2005.

Konsekvensændringer 
Amterne er ikke den eneste struktur, der er baseret på kommunerne. Andre strukturer er politikredse, retskredse, valgkredse og provstier. Som eksempel kan man bruge Brædstrup Kommune (i dag Horsens Kommune, Voerladegård dog i Skanderborg Kommune), der indgik i flg. fem strukturer:
 Vejle Amt
 Horsens Politikreds (sammen med Horsens Kommune, Juelsminde Kommune, Hedensted Kommune, Tørring-Uldum Kommune, Nørre-Snede Kommune og Gedved Kommune)
 Brædstrup Retskreds (sammen med Nørre-Snede Kommune og Tørring-Uldum Kommune)
 Opstillingskredsen Givekredsen (sammen med Egtved Kommune, Give Kommune og Nørre-Snede Kommune)
 Them-Nørre Snede-Brædstrup Provsti (sammen med Them Kommune og Nørre-Snede Kommune)

Alle disse blev derfor ændret som en konsekvens af Strukturreformen.

Kommunerne gennem tiderne 
Kommunernes antal og indbyggertal har varieret en del gennem tiderne. I 1965 var der flest, nemlig 1345. Der var 277 kommuner i Danmark fra 1. april 1970 til og med 31. marts 1974, dagen før Sengeløse kommune, som var blevet oprettet 1. april 1970, blev en del af Høje-Taastrup Kommune og Store Magleby Sogn og Dragør Sogn blev til Dragør Kommune. Fra 1. april 1974 til og med 31. december 2002 var der 275 kommuner i Danmark, derefter 271 kommuner til og med 31. december 2005 (Bornholm var blevet éen kommune), og 270 kommuner (Ærø var blevet éen kommune) til og med 31. december 2006. Udover disse to nye kommuner forblev 30 kommuner selvstændige efter 1. januar 2007. 1. april 1972 blev mange kommunegrænser justeret i mindre omfang, så arealer blev overtaget af andre kommuner. 1. april var ikrafttrædelsesdatoen, fordi statens og den offentlige sektors finansår før 1. januar 1979 begyndte 1. april (og sluttede 31. marts). 1976 vedtog Folketinget loven, hvor finansåret blev sammenfaldende med kalenderåret (1. januar til 31. december), gældende fra 1. januar 1979.

De nye kommuner og regioner 

De 98 nye kommuner "gik i luften" den 1. januar 2007. De skal fremover fungere som "indgangen til det offentlige". Hvis man er i tvivl om, hvor en bestemt offentlig serviceydelse hører til efter kommunalreformen, kan man henvende sig til sin kommune.

Region Hovedstaden 

Region Hovedstaden har sin forvaltning i Hillerød, og består af 29 nye kommuner. Den omfatter de gamle amter Frederiksborg og København, og kommunerne Bornholm, Frederiksberg og København (de sidstnævnte 3 fungerede både som kommuner og amtskommuner, men deres status som amtskommuner bortfaldt efter reformen).

Region Midtjylland 

Region Midtjylland har sin forvaltning i Viborg, og består af 19 nye kommuner. Den omfatter de gamle Ringkjøbing og Århus Amter (sidstnævnte undtagen en del af Mariager Kommune), og de nordlige dele af Vejle Amt og de sydige dele af Viborg Amt.

Region Nordjylland 

Region Nordjylland har sin forvaltning i Aalborg, og består af 11 nye kommuner. Den omfatter det gamle amt Nordjylland, og nordlige dele af Viborg Amt og de dele af Mariager Kommune, som ikke kom under Region Midtjylland.

Region Sjælland 

Region Sjælland har sin forvaltning i Sorø, og består af 17 nye kommuner. Den omfatter de gamle amter Roskilde, Storstrøm og Vestsjælland.

Region Syddanmark 

Region Syddanmark har sin forvaltning i Vejle, og består af 22 nye kommuner. Den omfatter de gamle amter Fyn, Ribe og Sønderjylland, og sydlige dele af Vejle Amt.

Reform af skattecentre 
Forud for kommunalreformen blev den enkelte kommunes skattevæsen organiseret enkeltvis eller som frivillige aftaler mellem flere kommuner. Med kommunalreformen blev denne opgave samlet i 30 skattecentre og tre callcentre. Centrene blev placeret i følgende byer:

 Ballerup
 Billund
 Bornholm
 Esbjerg
 Fredensborg-Humlebæk
 Frederikssund
 Grenå
 Haderslev
 Herning
 Holbæk
 Horsens
 Hjørring, hvor der tillige etableres call-center
 Høje-Taastrup
 Korsør
 København
 Køge
 Maribo
 Middelfart
 Næstved
 Odense, hvor der tillige etableres call-center
 Randers
 Roskilde, hvor der tillige etableres call-center
 Skive
 Struer
 Svendborg
 Søllerød
 Thisted
 Tønder
 Aalborg
 Aarhus

Resultater 
Formålet var "at skabe et nyt Danmark, hvor en stærk og fremtidssikret offentlig sektor løser opgaverne med høj kvalitet og så tæt på borgerne som muligt." Efterfølgende meningsmålinger fra 2010 viste, at ca. 50 % af de adspurgte tilkendegav, at kommunernes service var mærkbart forringet, og at afstanden til kommunalpolitikerne var markant større.

I de første ti år efter strukturreformen nedlagdes 325 folkeskoler, eller omtrent hver femte. I 2006 var der 1.601 folkeskoler og specialskoler i Danmark, mens der i 2021 var 1.203 (heraf 1080 folkeskoler og 123 specialskoler). Der foregår ofte skolelukninger, skolesammenlægninger men også opdeling af skoler til flere selvstændige skoler. I 2021 delte Holbæk Kommune 4 selvstændige folkeskoler op, så de blev til 11 selvstændige folkeskoler. 

Antallet af fuldtidsansatte i kommunerne faldt fra 424.000 i 2007 til 401.000 i 2016. Til gengæld voksede antallet af Djøf'ere fra 3.781 i 2007 til 6.373 i 2014.

Se også 
 Kommunereformen i Norge
 Regionsreformen i Norge
 Regionalt helseforetak (norsk)
 Politireformen i Norge 2015 (norsk)
 Den administrative reform i Estland 1. november 2017 (estisk)
 Folkeafstemningen om kommunesammenlægning mellem Holstebro Kommune og Struer Kommune
 Folkeafstemningen om kommunesammenlægning på Bornholm 2001

Noter

Litteratur 
 Erik Harder: Dansk kommunestyre i grundtræk. 4. udgave. København 1985. Forlaget Kommuneinformation. 
 Ove Hansen: Sådan styres kommunen. 1. udgave. 1. oplag. 1978. AOF's Forlag og Forlaget Fremad.

Eksterne henvisninger 
 Kraks kort  (printes;dog ikke kommunegrænse)
 Danmarks Statistik: Nøgle mellem gamle og nye kommuner.
 Lov nr. 537 af 24-06-2005 om regioner og om nedlæggelse af amtskommunerne, Hovedstadens Udviklingsråd og Hovedstadens Sygehusfællesskab
 DR's tema om kommunalreformen
 Kommunalreformen – kort fortalt : Publikation fra Indenrigs- og Sundhedsministeriet

Politik i 2007
Begivenheder i 2007
Kommunalpolitik i Danmark
Regionsrådspolitik i Danmark
Reformer